amanoisuno/poet huggingface dataset:
谒金门·春漏促 韦庄
春漏促，金烬暗挑残烛。一夜帘前风撼竹，梦魂相断续。有个娇娆如玉，夜夜绣屏孤宿。宋袍琵琶寻旧曲，远山眉黛绿。
谒金门·空相忆 韦庄
空相忆，无计得传消息。天上嫦娥人不识，寄书何处觅。新睡觉来无力，不忍把伊书迹。满院落花春寂寂，断肠芳草碧。
江城子·恩重娇多情易伤 韦庄
恩重娇多情易伤，漏更长，解鸳鸯。朱唇未动，先觉口脂香。缓揭绣衾抽皓腕，移凤枕，枕潘郎。
江城子·髻鬟狼藉黛眉长 韦庄
髻鬟狼藉黛眉长，出兰房，别檀郎。角声呜咽，星斗渐微茫。露冷月残人未起，留不住，泪千行。
河传·何处 韦庄
何处，烟雨，隋堤春暮。柳色葱笼，画桡金缕，翠旗高颭香风，水光融。青娥殿脚春妆媚，轻云里，绰约司花妓。江都宫阙，清淮月映迷楼，古今愁。
河传·春晚 韦庄
春晚，风暖，锦城花满。狂杀游人，玉鞭金勒，寻胜驰骤轻尘，惜良晨。翠娥争劝临邛酒，纤纤手，拂面垂丝柳。归时烟里，钟鼓正是黄昏，暗销魂。
河传·锦浦 韦庄
锦浦，春女，绣衣金缕。雾薄云轻，花深柳暗，时节正是清明，雨初晴。玉鞭魂断烟霞路，莺莺语，一望巫山雨。香尘隐映，遥见翠槛红楼，黛眉愁。
天仙子·怅望前回梦里期 韦庄
怅望前回梦里期，看花不语苦寻思。露桃花里小腰肢，眉眼细，鬓云垂，唯有多情宋玉知。
天仙子·深夜归来长酩酊 韦庄
深夜归来长酩酊，扶入流苏犹未醒。醺醺酒气麝兰和，惊睡觉，笑呵呵，长道人生能几何。
天仙子·蟾彩霜华夜不分 韦庄
蟾彩霜华夜不分，天外鸿声枕上闻，绣衾香冷懒重熏。人寂寂，叶纷纷，才睡依前梦见君。
天仙子·梦觉云屏依旧空 韦庄
梦觉云屏依旧空，杜鹃声咽隔帘栊，玉郎薄倖去无踪。一日日，恨重重，泪界莲腮两线红。
天仙子·金似衣裳玉似身 韦庄
金似衣裳玉似身，眼如秋水鬓如云，霞裙月帔一群群。来洞口，望烟分，刘阮不归春日曛。
喜迁莺·人汹汹 韦庄
人汹汹，鼓冬冬，襟袖五更风。大罗天上月朦胧，骑马上虚空。香满衣，云满路，鸾凤绕身飞舞。霓旌绛节一群群，引见玉华君。
喜迁莺·街鼓动 韦庄
街鼓动，禁城开，天上探人回，凤衔金榜出云来，平地一声雷。莺已迁，龙已化，一夜满城车马。家家楼上簇神仙，争看鹤冲天。
思帝乡·云髻坠 韦庄
云髻坠，凤钗垂。髻坠钗垂无力，枕函欹。翡翠屏深月落，漏依依。说尽人间天上，两心知。
思帝乡·春日游 韦庄
春日游，杏花吹满头。陌上谁家年少，足风流。妾拟将身嫁与，一生休。纵被无情弃，不能羞！
诉衷情·烛尽香残帘半卷 韦庄
烛尽香残帘半卷，梦初惊。花欲谢，深夜，月胧明。何处按歌声，轻轻。舞衣尘暗生，负春情。
诉衷情·碧沼红芳烟雨静 韦庄
碧沼红芳烟雨静，倚兰桡。垂玉珮，交带，袅纤腰。鸳梦隔星桥，迢迢。越罗香暗销，坠花翘。
上行杯·芳草灞陵春岸 韦庄
芳草灞陵春岸，柳烟深，满楼弦管，一曲离声肠寸断。今日送君千万，红楼玉盘金镂盏，须劝珍重意，莫辞满。
上行杯·白马玉鞭金辔 韦庄
白马玉鞭金辔，少年郎，离别容易，迢递去程千万里。惆怅异乡云水，满酌一杯劝和泪，须愧珍重意，莫辞醉。
女冠子·四月十七 韦庄
四月十七，正是去年今日。别君时，忍泪佯低面，含羞半敛眉。不知魂已断，空有梦相随。除却天边月，没人知。
女冠子·昨夜夜半 韦庄
昨夜夜半，枕上分明梦见：语多时，依旧桃花面，频低柳叶眉。半羞还半喜，欲去又依依。觉来知是梦，不胜悲。
更漏子·钟鼓寒 韦庄
钟鼓寒，楼阁暝，月照古桐金井。深院闭，小庭空，落花香露红。烟柳重，春雾薄，灯背水窗高阁。闲倚户，暗沾衣，待郎郎不归。
酒泉子·月落星沉 韦庄
月落星沉，楼上美人春睡。绿云倾，金枕腻，画屏深。子规啼破相思梦，曙色东方才动。柳烟轻，花露重，思难任。
木兰花·独上小楼春欲暮 韦庄
独上小楼春欲暮，愁望玉关芳草路。消息断，不逢人，欲敛细眉归绣户。坐看落花空叹息，罗袂湿斑红泪滴。千山万水不曾行，魂梦欲教何处觅。
小重山·一闭昭陽春又春 韦庄
一闭昭陽春又春，夜寒宫漏永，梦君恩。昏思陈事暗消魂，罗衣湿，红袂有啼痕。歌吹隔重阍，绕庭芳草绿，倚长门。万般惆怅向谁论？凝情立，宫殿欲黄昏。
浣溪沙·红蓼渡头秋正雨 薛昭蕴
红蓼渡头秋正雨，印沙鸥迹自成行，整鬟飘袖野风香。不语含颦深浦里，几回愁煞棹船郎，燕归帆尽水茫茫。
浣溪沙·钿匣菱花锦带垂 薛昭蕴
钿匣菱花锦带垂，静临栏槛卸头时，约鬟低珥算归期。茂苑草青湘渚阔，梦余空有漏依依，二年终日损芳菲。
浣溪沙·粉上依稀有泪痕 薛昭蕴
粉上依稀有泪痕，郡庭花落欲黄昏，远情深恨与谁论。记得去年寒食日，延秋门外卓金轮，日斜人散暗消魂。
浣溪沙·握手河桥柳似金 薛昭蕴
握手河桥柳似金，蜂须轻惹百花心，蕙风兰思寄清琴。意满便同春水满，情深还似酒杯深，楚烟湘月两沉沉。
浣溪沙·帘下三间出寺墙 薛昭蕴
帘下三间出寺墙，满街垂杨绿陰长，嫩红轻翠间浓妆。瞥地见时犹可可，却来闲处暗思量，如今情事隔仙乡。
浣溪沙·江馆清秋缆客船 薛昭蕴
江馆清秋缆客船，故人相送夜开筵，麝烟兰焰簇花钿。正是断魂迷楚雨，不堪离恨咽湘弦，月高霜白水连天。
浣溪沙·倾国倾城恨有余 薛昭蕴
倾国倾城恨有余，几多红泪泣姑苏，倚风凝睇雪肌肤。吴主山河空落日，越王宫殿半平芜，藕花菱蔓满重湖。
浣溪沙·越女淘金春水上 薛昭蕴
越女淘金春水上，步摇云鬓珮鸣璫，渚风江草又清香。不为远山凝翠黛，只应含恨向斜陽，碧桃花谢忆刘郎。
喜迁莺·残蟾落 薛昭蕴
残蟾落，晓钟鸣，羽化觉身轻。乍无春睡有余酲，杏苑雪初晴。紫陌长，襟袖冷，不是人间风景。回看尘土似前生，休羡谷中莺。
喜迁莺·金门晓 薛昭蕴
金门晓，玉京春，骏马骤轻尘。桦烟深处白衫新，认得化龙身。九陌喧，千户启，满袖桂香风细。杏园欢宴曲江滨，自此占芳辰。
喜迁莺·清明节 薛昭蕴
清明节，雨晴天，得意正当年。马骄泥软绵连乾，香袖半笼鞭。花色融，人竞赏，尽是绣鞍朱鞅。日斜无计更留连，归路草和烟。
小重山·春到长门春草青 薛昭蕴
春到长门春草青，玉阶华露滴，月胧明。东风吹断紫箫声，宫漏促，帘外晓啼莺。愁极梦难成，红妆流宿泪，不胜情。手挼裙带绕阶行，思君切，罗幌暗尘生。
小重山·秋到长门秋草黄 薛昭蕴
秋到长门秋草黄，画梁双燕去，出宫墙。玉箫无复理霓裳，金蝉坠，鸾镜掩休妆。忆昔在昭陽，舞衣红绶带，绣鸳鸯。至今犹惹御炉香，魂梦断，愁听漏更长。
离别难·宝马晓鞲雕鞍 薛昭蕴
宝马晓鞲雕鞍，罗帷乍别情难。那堪春景媚，送君千万里。半妆珠翠落，露华寒。红蜡烛，青丝曲，偏能钩引泪阑干。良夜促，香尘绿，魂欲迷，檀眉半敛愁低。未别心先咽，欲语情难说。出芳草，路东西。摇袖立，春风急，樱花杨柳雨凄凄。
相见欢·罗襦绣袂香红 薛昭蕴
罗襦绣袂香红，画堂中。细草平沙番马，小屏风。卷罗幕，凭妆阁，思无穷。暮雨轻烟魂断，隔帘栊。
醉公子·慢绾青丝发 薛昭蕴
慢绾青丝发，光砑吴绫袜。床上小熏笼，韶州新退红。叵耐无端处，捻得从头污。恼得眼慵开，问人闲事来。
女冠子·求仙去也 薛昭蕴
求仙去也，翠钿金篦尽舍，入崖峦。雾卷黄罗帔，云雕白玉冠。野烟溪洞冷，林月石桥寒。静夜松风下，礼天坛。
女冠子·云罗雾縠 薛昭蕴
云罗雾縠，新授明威法籙，降真函。髻绾青丝发，冠抽碧玉簪。往来云过五，去往岛经三。正遇刘郎使，启瑶缄。
谒金门·春满院 薛昭蕴
春满院，叠损罗衣金线。睡觉水晶帘未卷，檐前双语燕。斜掩金铺一扇，满地落花千片。早是相思肠欲断，忍教频梦见。
柳枝·解冻风来末上青 牛峤
解冻风来末上青，解垂罗袖拜卿。无端袅娜临官路，舞送行人过一生。
柳枝·吴王宫里色偏深 牛峤
吴王宫里色偏深，一簇纤条万缕金。不愤钱塘苏小小，引郎松下结同心。
柳枝·桥北桥南千万条 牛峤
桥北桥南千万条，恨伊张绪不相饶。金羁白马临风望，认得杨家静婉腰。
柳枝·狂雪随风扑马飞 牛峤
狂雪随风扑马飞，惹烟无力被春欺。莫教移入灵和殿，宫女三千又妒伊。
柳枝·袅翠笼烟拂暖波 牛峤
袅翠笼烟拂暖波，舞裙新染麹尘罗。章华台畔隋堤上，傍得春风尔许多。